SL Uradni list Evropske unije C 96/16

Državne pomoči – Nizozemska

Državna Pomoč C 5/2009 (prej N 210/2008)

Oprostitev plačila okoljskih davkov za proizvajalce keramičnih izdelkov na Nizozemskem

Poziv k predložitvi pripomb na podlagi člena 88(2) Pogodbe ES

(Besedilo velja za EGP)

2009/C 96/07

Z dopisom v verodostojnem jeziku z dne 11. februarja 2009 na straneh, ki sledijo temu povzetku, je Komisija uradno obvestila Nizozemsko o svoji odločitvi, da sproži postopek na podlagi člena 88(2) Pogodbe ES v zvezi z zgoraj navedenim ukrepom. V skladu s členom 11(1) Uredbe (ES) št. 659/1999 je Komisija Nizozemsko pozvala k predložitvi pripomb glede namena Komisije, da sproži formalni postopek preiskave.

Zainteresirane stranke lahko predložijo svoje pripombe o ukrepu v enem mesecu od datuma objave tega povzetka in dopisa, ki sledi, na naslednji naslov:

European Commission Directorate-General for Competition State Aid Registry 1049 Bruxelles/Brussels BELGIQUE/BELGIË Telefaks: +32 229-61242

Te pripombe se posredujejo Nizozemski. Zainteresirana stranka, ki predloži pripombe, lahko pisno zaprosi za zaupno obravnavo svoje identitete in navede razloge za to.

USTREZNI POVZETEK

Opis ukrepa

Zadeva se nanaša na oprostitev plačila davkov s strani Nizozemske za dobavo zemeljskega plina, ki se uporablja v obratih za proizvodnjo keramičnih izdelkov. Predlagana oprostitev plačila davkov zadeva samo zemeljski plin, ki ga v proizvodne namene uporablja nizozemska keramična industrija. Ne nanaša se na plin, ki se uporablja v drugih mineraloških postopkih, izvedenih na Nizozemskem.

Ta ukrep bi trajal od 1. januarja 2008 do 1. januarja 2030. Letni proračun znaša 4 milijone EUR za obdobje 2008–2013.

Ocena

Komisija meni, da predlagana oprostitev davkov vključuje državno pomoč v smislu člena 87(1) Pogodbe ES v korist keramične industrije na Nizozemskem.

Oprostitev plačila davkov s strani Nizozemske za dobavo zemeljskega plina, ki se uporablja v obratih za proizvodnjo keramičnih izdelkov, zadeva samo zemeljski plin, ki ga v proizvodne namene uporablja nizozemska keramična industrija. Ne nanaša se na druge mineraloške postopke, izvedene na Nizozemskem.

Komisija meni, da takšna diferenciacija v korist keramične industrije ni upravičena na podlagi narave in logike nacionalnega davčnega sistema. Ukrep je selektiven, saj ima od njega korist samo nizozemska keramična industrija, in se financira iz državnih sredstev.

Komisija meni, da ukrep izkrivlja ali bi lahko izkrivljal konkurenco in vpliva na trgovino znotraj Skupnosti. Oprostitev plačila davkov neposredno vpliva na stroške proizvodnje ter zato krepi konkurenčni položaj upravičencev na zadevnih proizvodnih trgih v keramičnem sektorju, na katerih so dejavni in ki so popolnoma odprti trgovini znotraj Skupnosti.

Komisija dvomi, da bi bila predlagana pomoč združljiva s skupnim trgom. Pomoč nizozemskemu keramičnemu sektorju pomeni pomoč za obratovanje, ki se lahko odobri le v izjemnih okoliščinah, na primer kadar je povezana z varstvom okolja.

Vendar pa Nizozemska ni dokazala skladnosti z zadevnimi določbami Smernic Skupnosti o državni pomoči za varstvo okolja (UL C 82, 1.4.2008, str. 1–33).

Glede na te pomisleke je Komisija sklenila, da sproži postopek v skladu s členom 88(2) Pogodbe ES.